Legislația din România asupra resurselor naturale, cum ar fi petrolul și gazele, ridică întrebări esențiale privind drepturile proprietarilor și impactul descoperirilor asupra acestora. Potrivit legii, rezervele de petrol și gaze sunt considerate proprietatea exclusivă a statului, indiferent de faptul că acestea sunt descoperite pe terenuri private sau corporative.
Deși proprietarii afectați de expropiere sunt despăgubiți, ei nu beneficiază de redevențe, o practică obișnuită în alte țări, cum ar fi Statele Unite ale Americii.
Expertul în energie și fost director al Romgaz, Dumitru Chisăliță, subliniază că în România, legea este clară în privința proprietății resurselor de petrol și gaze.
Potrivit acesteia, statul român, prin intermediul Agenției Naționale de Resurse Minerale, preia perimetrele unde sunt descoperite aceste zăcăminte și le dă spre concesiune unui operator licențiat. Proprietarii sunt compensați în mod echitabil pentru exproprierea terenurilor lor.
Dumitru Chisăliță a explicat că acest lucru este în contrast puternic cu perioadele anterioare din istoria României, precum cea reglementată de Legea minelor din 1895, când proprietarii terenurilor cu petrol sau alte resurse naturale aveau libertate deplină în privința valorificării sau nevalorificării zăcămintelor, fără constrângeri din partea statului.
"Exploatarea terenurilor petrolifere a fost cu totul neraţională şi neeconomică. Micile parcele acaparate nu permiteau comasarea terenurilor aflate în exploatare, dar în schimb încurajau concurenţa acerbă între concesionari pentru a începe cât mai grabnic lucrările. În acest fel, fiecare concesionar nădăjduia să fure ţiţeiul din subsolul vecinului", a spus Dumitru Chisăliță.
Situația devine deosebit de importantă în cazurile când descoperirile de gaze sau petrol conduc la tragedii, cum a fost recentul incident din comuna Calopăr, județul Dolj, unde o casă a explodat din cauza acumulărilor de gaze. În aceste situații, costurile remedierii și despăgubirilor sunt suportate adesea din bugetele locale și naționale, accentuând nevoia de reevaluare a politicii în acest domeniu, potrivit hotnews.ro.